
Profesionālās izglītības iestāžu izglītojamo apdrošināšana pret nelaimes gadījumiem mācību laikā
Izdoti saskaņā ar Profesionālās izglītības likuma 31. panta sesto daļu
· 1. Noteikumi nosaka kritērijus un kārtību, kādā profesionālās izglītības iestāžu izglītojamie (turpmāk – izglītojamie) apdrošināmi pret nelaimes gadījumiem mācību laikā.
·  
· 2. Par nelaimes gadījumu mācību laikā šo noteikumu izpratnē uzskatāms izglītojamā veselībai nodarītais kaitējums vai izglītojamā nāve, ja noticis ārkārtējs gadījums mācību laikā un mācību vietā (izglītības iestādē, izglītības programmas īstenošanas vietā vai prakses vietā), kā arī ceļā uz mācību vietu vai no mācību vietas.
·  
· 3. Pret nelaimes gadījumiem mācību laikā obligāti apdrošināmi izglītojamie, kuri uzņemti profesionālās pamatizglītības programmās, arodizglītības programmās, profesionālās vidējās izglītības programmās un īsā cikla profesionālās augstākās izglītības programmās.  
· 
·  
· 4. Profesionālās izglītības iestāde, izvērtējot izglītības programmas saturu, īstenošanas formu un iespējamos riskus, kas varētu rasties mācību laikā un kaitēt izglītojamā veselībai, var apdrošināt pret nelaimes gadījumiem mācību laikā arī profesionālās tālākizglītības programmās un profesionālās pilnveides izglītības programmās uzņemtos izglītojamos (arī tālmācības vai neklātienes formā), ja tās rīcībā ir atbilstoši finanšu līdzekļi.
·  
· 5. Par izglītojamo apdrošināšanu pret nelaimes gadījumiem mācību laikā katru gadu noslēdz apdrošināšanas līgumu uz termiņu, kas nav mazāks par vienu gadu.
·  
· 6. Apdrošināšanas objekts ir izglītojamā dzīvība, veselība un fiziskais stāvoklis mācību laikā. Apdrošinot izglītojamo, apdrošināšanas līgumā paredz, ka apdrošināšanas atlīdzību apdrošinātājs izmaksā ārstēšanās izdevumu apmaksai, tostarp pacienta maksājumiem, medikamentu iegādei, medicīniskai rehabilitācijai, bet izglītojamā nāves gadījumā – naudas summu, par kuru apdrošināta dzīvība.
·   
·  
· 7. Apdrošināšanas līgumā nosaka, ka izglītojamo skaita 10% svārstību gadījumā apdrošināšanas pret nelaimes gadījumiem mācību laikā kopējās summas pārkalkulācija netiek veikta.
· 8. Izglītības iestāde, konstatējot  faktu par nelaimes gadījumu, veic šādas darbības:
·  
·  
· 8.1. nodrošina nelaimes gadījuma dokumentāru apstiprināšanu;
· 8.2. trīs darba dienu laikā par nelaimes gadījumu paziņo apdrošinātājam, ar kuru noslēgts apdrošināšanas līgums;
· 8.3. izsniedz izglītojamam vai nepilngadīgā izglītojamā likumiskajam pārstāvim izziņu par nelaimes gadījumu mācību laikā;
· 8.4. izvērtē nelaimes gadījuma cēloņus un veic nepieciešamos pasākumus, lai nepieļautu turpmākus nelaimes gadījumus mācību laikā.
· 9. Izglītības iestādes izsniegtā izziņa par nelaimes gadījumu mācību laikā ir pamats apdrošināšanas atlīdzības pieprasījumam.
·  

